የተጓዡ የሰላም ጥሪ
የሀገሪቱ አበይት ጉዳዮች መስተናገጃ፤ የመዲናይቱ ሁነቶች ማሳለጫ የሆነው መስቀል አደባባይ፤ ማለዳ ወደተለያዩ የሀገሪቱ አካባቢዎች ተጓዦችን ጭነው ለማድረስ የተዘጋጁ ሀገር አቋራጭ አውቶቡሶች ይሰባሰቡበታል። ሆዳቸው በሰው እስኪሞላ በራቸውን ክፍት አድርገው፤ የደንበኞቻቸውን ጓዝ ሸክፈው ፀሀይ ከመውጣትዋ በፊት ቦታውን ይለቅቃሉ። የበልግ ፀሀይ ከምስራቃዊ የመዲናዋ ክፍል ስትፈነጥቅ ሰርክ ሰዎችን የማያጣው አደባባይ ልዩ ፍካት ይጎናፀፋል። ከወትሮው በተለየ
መልኩ
ትልቅ
ሀገራዊ
ጉዳይ
ያነገበ፤
የሀገሪቱ
ወቅታዊ
ሁናቴ
ያሳሰበውና
“የበኩሌን
አስተዋፅዖ
ላበርክት”
ያለ፤
ሀገራዊ
ሃላፊነቴን
ልወጣ
ብሎ
ያሰበ
አንድ
ቤተሰብ
አምባሳደሩን
ወደተለያዩ
የሀገሪቱ
ክፍሎች
ሊሸኝ
ተሰባስቦበታል።
ይህ
ቤተሰብ
ስለ
ሰላም
ሊሰብክ፤
ስለ
ፍቅር
ሊመክር
ያዘጋጀውን
አባሉን
“አላማህ
ይሰካ”
ብሎ
ሊሰናበት
እዚያ
ቦታ
ተገኝቷል።
የሰላም ምልክት የሆነው የእርግብ ምስል በሙሉ ነጭ ባንዲራ ላይ ጎልቶ ይታያል። በመኪናው አራቱም ጎን ጠርዝ ላይ አርማው በአጫጭር ዘንጎች ተሰቅሎ ይውለበለባል። በመኪናው የተለያየ ጎኑ ስለ ሰላም የሚነግሩ መልዕክቶች ተለጥፈውበታል። ከፊት ለፊት የመኪናው አካል (ኮፈኑ) ላይ “እኔ ስለ ሰላም እጓዛለሁ! እናንተስ?” የሚልና የተመለከተውን ሁሉ ጠያቂ ጥቅስ በጉልህ ተፅፎ ተለጥፏል። በመኪናው ላይ በተሰቀለ የድምፅ ማጉያ የስመ ጥሩ አርቲስት ማህሙድ አህመድ “ሰላም በዓለም ዙሪያ ሁሉ…” የሚለው ዜማ ከተጓዡ የሰላም መልዕክቶች ጋር ተቀነባብሮ ይደመጣል። ነዋሪነታቸው አዲስ አበባ ነው። አቶ አዳሙ አምባቸው፤ በአገሪቱ አንዳንድ አካባቢዎች የሚታየው የሰላም እጦት አሳስቧቸው በመላው ኢትዮጵያ በመዞር ስለ ሰላም አስፈላጊነት ለመስበክና መልዕክት ለማስተላለፍ ማክሰኞ የካቲት 17 ቀን 2012 ዓ.ም በግል መኪናቸው የሰላም ጉዞ ጀምረዋል። “ለሀገሬ ሰላም የድርሻዬን እወጣለሁ” በሚል መርህ ሀገር አቀፍ የሰላም ጉዞ ለማድረግ መዘጋጀታቸውን የሚገልፁት በጎ ፈቃደኛውና የሰላም ተጓዡ አቶ አዳሙ አምባቸው፤ በቀጣይ ለአምስት ተከታታይ ሳምንታት ለሚያደርጉት የሰላም ጉዞ መኪናቸውንና ሙሉ ወጪያቸውን በግል በመሸፈን “አገራዊ ሰላም በማረጋገጥ ረገድ የበኩሌን አስተዋፅዖ ማበርከት አለብኝ” በሚል ዓላማ እንደተነሱ አስረድተዋል። አቶ አዳሙ በአገሪቱ አንዳንድ አካባቢዎች ላይ የሚስተዋለው የእርስ በእርስ ግጭትና አለመግባባት ማህበረሰቡን የሰላም ስጋት ውስጥ ጥሎታል። በመሆኑም እኔ ስለ ሰላም ጠቀሜታ መልዕክት በማስተላለፍና ስለ ፍቅር በመንገር ሃላፊነቴን ለመወጣት እጥራለሁ በማለት የያዙትን ዓላማ ያስረዳሉ። “ስለ ሰላም በጉዞዬ የሚገጥመኝን ሁሉ ለመጋፈጥና መስዋዕትነት ቢሆንም ለመክፈል እራሴን አዘጋጅቻለሁ” የሚሉት አቶ አዳሙ፤ ሰላም ለሰው ልጅ ህይወት እና ደህንነት የሚያስፈልግ፤ ሁሉም ሊጠብቀው የሚገባ መሆኑን ይናገራሉ። በተለያዩ የክልል ከተሞች፣ ዩኒቨርሲቲዎች፣ የገበያ ቦታዎች፣ ህዝብ በሚሰበሰብባቸው አደባባዮችና መድረኮች ስለ ሰላም በመናገር መልዕክት በማስተላለፍ የሰላም ጠቀሜታ ለማስረዳት ሙሉ ዝግጅት ማድረጋቸውንም ይገልፃሉ። የአቶ አዳሙ ባለቤት ወይዘሮ የምስራች ፍቅሩ፤ ሰላም ለሀገር ህልውና መሰረታዊ ጉዳይ መሆኑን አስታውሰው፤ ባለቤታቸው የሰላም ጉዞ ማድረግ ከፈለጉበት ጊዜ ጀምሮ ለጉዞው ስኬት ድጋፍ ማድረጋቸውን ይገልፃሉ። “ለሰላም መስፈን ሁሉም በጋራ ሊሰራ ይገባል” ያሉት ወይዘሮ የምስራች፤ ለሁለንተናዊ ለውጥና እድገት ሰላም ወሳኝ መሆኑን ተናግረዋል። ለህብረተሰቡ የሰላምን ጠቀሜታ መንገር፤ ሰላም እንዲሰፍን መጣር ከሁሉም የሚጠበቅ መሆኑንም አክለዋል። የሰላም ተጓዡ የአቶ አዳሙ ቤተሰብና ወንድም የሆኑት አቶ ግርማ ሸዋፈራው “ስለ ሰላም መረጋገጥ ሁሉም የራሱን ሚና ሊጫወት ይገባል” ይላሉ። “ከግጭት የሚገኘው እልቂትና መለያየት በመሆኑ ቀድሞ የነበረውን አብሮነት ማስቀጠል ተገቢ ነው፤ ለመጪው ትውልድ ሰላሟ የተረጋገጠች ኢትዮጵያን ማውረስ ይገባል” በማለት ምክረ ሃሳባቸውን ይለግሳሉ። ሁሉም ህብረተሰብ የሰላምን አስፈላጊነት በመረዳት ነገሮችን በሰከነ መንገድ በውይይት ሊፈታ እንደሚገባውም ይመክራሉ። የሰላም ተጓዡ አቶ አዳሙ ሰላም ካለ የማይፈታ ችግር አለመኖሩን ተረድተው ፖለቲከኞች ከፖለቲካዊ ፍላጎታቸው በፊት ህዝብንና ሀገርን ሊያስቡ እንደሚገባም ይናገራሉ። “እኔ ለሀገሬ የሰላም መስፈን የድርሻዬን ለመወጣጥ ዝግጁ ነኝ። ሰላም ህይወት ነውና ለህይወት መረጋገጥ እተጋለሁ” በማለት ለሰላም ሊያደርጉት ያሰቡትን የግል ጥረትና ዝግጅት ያስረዳሉ። ከዚህ ቀደም በተለያዩ የበጎ ፈቃድ ስራዎች ላይ ሲሳተፉ መቆየታቸውን የሚናገሩት አቶ አዳሙ የሰላም ጥሪ ለማድረግ በሚያደርጉት ጉዞ መላ ኢትዮጵያውያን ስለ ሰላም በማሰብና የሰላምን ጠቀሜታ በመገንዘብ ቀና ትብብርና አድማጭ የሆነ ጆሮ እንዲሰጧቸው ጠይቀዋል።አዲስ ዘመን የካቲት 18/2012ተገኝ ብሩ 